# Mer norsk korn i maten, med lavere karbonavtrykk

2018 og 2023 var dårlige kornsesonger, med både langvarig tørke og store mengder regn på ugunstige tidspunkt, mens 2022 bød på rekordavlinger. Variasjonene i vekstsesongen, samt hvilke sorter produsentene velger å dyrke, vil påvirke behovet for import av både fôr- og matkorn. Korn som ikke oppnår matkornkvalitet, kan ofte brukes til kraftfôrproduksjon.

Hvert år bruker nordmenn rundt 270 000 tonn hvete til mat, og siden 2018 har norskandelen svingt mellom 30 til 70 prosent, mens verdikjeden sitt mål er 90 prosent innen 2030. Samtidig importeres det årlig store mengder med hel- og halvfabrikater av korn, som halvstekte brød, kaker og pizzabunner. I 2023 tilsvarte dette 141 000 tonn korn.

Råvareforbruket til kraftfôr er rundt 2 millioner tonn årlig. Norsk korn har i årene fra 2018-2022 i snitt utgjort 47,6 prosent av dette. Karbohydrater er den viktigste råvaren i kraftfôr, med ca 1,4 millioner tonn i snitt i den samme perioden. Norsk korn utgjør ca 70 prosent av karbohydratene i kraftfôret.

Sangen “Jeg er havren” hyller kornsorten, men nordmenn kan gjøre mer for å trykke den til sitt bryst. Det produseres også rundt 270 000 tonn havre årlig. Av dette brukes om lag 35 000 tonn til mat. Det er gode forutsetninger for å produsere havre i Norge, og den har flere gode egenskaper som matkorn. Derfor er målet med prosjektet Klimabrød å tilby et brød basert på havre, med stor norskandel og lavere karbonavtrykk.

## Unikt norsk samarbeid

Reitan Retail, Norgesmøllene, Felleskjøpet Agri og Yara går sammen for å produsere brød med lavere karbonavtrykk basert på norsk havre. Samarbeidet er ett av de første tiltakene gjennom Matkornpartnerskapet.

Norske kornprodusenter vil selvsagt spille en avgjørende rolle i dette samarbeidet, gjennom god agronomisk praksis og bruk av digitale verktøy. Felleskjøpet har definert en rekke ulike tiltak bøndene kan ta i bruk for å produsere et mer klimavennlig korn. Dette er tiltak som blant annet reduserer nitrogenutvasking og lystgass- og fosfortap. Andre tiltak bidrar til jordhelsa øker karbonlagringa og styrker biologisk mangfold.

– Det er ikke et krav om at alle må gjennomføre samtlige tiltak, men produsentene må bruke digitalt skifteregistreringsverktøy, og ha mulighet til å måle forbruk av innsatsmidler og avling på areal. Gjennom de ulike tiltakene vil vi etablere en metode for å måle, dokumentere og rapportere tiltakene – både på gården og i resten av verdikjeden gjennom en tredjepart, sa Kjetil Randem, forretningsområdesjef korn i Felleskjøpet Agri i forkant av vekstsesongen.

Han understreker også at tiltakene som er satt opp for sesongen 2024 er et utgangspunkt.

Hovedpunktene i samarbeidet langs verdikjeden handler i hovedsak om følgende:

* En intensjonsavtale med hensikt å redusere utslippene fra norsk matproduksjon, fra gjødselproduksjon til ferdig matvare.
* For å nå målene vil selskapene ta i bruk nitrogenholdig mineralgjødsel produsert ved hjelp av elektrolyse og fornybar energi, bedre agronomisk praksis og digitale verktøy.
* Havre og hvete blir de første tilgjengelige produktene, med mellom 25 til 30 prosent lavere karbonavtrykk enn vanlig havre/hvete produsert med tradisjonell mineralgjødsel og dyrkingspraksis.
* Intensjonen er å produsere et brød med havre som blir tilgjengelig i REMA 1000 sine butikker i 2025.

# Matkornpartnerskapet

Partnerskapet for norsk matkorn og planteprotein skal øke bruken av norsk matkorn og planteprotein til mat. Partnerskapet er et forpliktende samarbeid mellom alle aktører i verdikjeden. Hensikten er å styrke samspillet, innsatsen og kompetansen for forskning og innovasjonsarbeid på norsk matkorn og planteproteiner til mat.

Norge kan ha 90 prosent dekning av norsk matkorn. Skal dette bli et stabilt nivå, må bransjen ta grep og politikken tilpasses. Hvis ikke blir egendekningen trolig 50-60 prosent, som har vært snittet siden 2010.

Partnerskapet består av 21 aktører fra hele verdikjeden. [Matkorn­partnerskapet • Opplysningskontoret for brød og korn (brodogkorn.no)](https://brodogkorn.no/kampanje/matkornpartnerskapet/)

## Kornstatistikker

Fokus på sortsutvikling og agronomisk praksis gjennom mange tiår, medførte sterk økning av matkornandel i hvete fra 1980-tallet og frem til i dag. Her er derfor tatt med noe historisk statistikk for hvete, og annen relevant statistikk for de ti siste årene.

 \*Kun for hvete og rug. For øvrige kornslag gir ikke registreringen ved kornmottak et riktig bilde av hvor mye som faktisk blir brukt til humankonsum.

\*Denne tabellen gjenspeiler den foregående kornsesongen. For eksempel utgjorde kun 36,9% av den totale mengden levert korn i 2017/218 matkorn. Dette gjenspeiles i den lave andelen norsk mathvete i 2018.

Kilde til statistikk: [Råvarestatistikk - Landbruksdirektoratet](https://www.landbruksdirektoratet.no/nb/statistikk-og-utviklingstrekk/utvikling-i-jordbruket/ravarestatistikk)

Norskandel i fôret inkluderer grovfôr. Kilde: <https://www.regjeringen.no/no/dokumenter/meld.-st.-11-20232024/id3028626/>